Puezia di Kaka Barboza
Sexta-feira, 27 de Janeiro de 2012
POEMAS DI LIVRO KONFISON NA FFINATA - CONT.-
Finason sen fin
Pó raíz di longi
El voz di konfin
Eku ki ben ti oji
Roladu na mundu
Y na tenpu ku son
Na tereru batuku
Txabetadu na txôn
Á! Mos verdianu
Gaita ku ferinhu
Son ki ta gatianu
Grandi ku mininu
Mi é son serenata
Nkunhadu na tenpu
Bibu na mardugada
Ta bolôkia na ventu
Pa ka maria-m
Mi ku nha don
Ki Diós ki da-m
Na palmu-l mon
Y si N more fáxi
É azar di mundu
Dja-m ká odja sabi
N kaba purba tudu
KONBERSU KONPARADU
1
Ami Máriu ...
Sol ngana na luz k’é sede-m na rostu
Mundu na ka-ka k’é da-m nha nomi
Ma mi... nen luaradu nludidu
Ki fari legradura di tenpu
Ta pornunxa-m pa rafia-m xintidu
Ti keló ki fin da-m na téra
Ti N xinti... ma sal ku súkri
É ponta di pontu nun purbadura
Kiston fika na fila buska
N'entremeiu di ta... ô... ka ta
Pa átxa k'atxadu inda
Ti si N ta konta-u
2
Na pregu kutelu luz di nha spritu
Mi é dimás dretu di ki rabéz
Un sakedu kelotu detadu
Na sibíu dun bala d’ásu pa fria briu
Rabelu dun inkomu ta ústi
Ti ki té... kaba na nada
Mi é dentu-l mi djátu dun palpitu
Na dor duedu di mundu
N’amor ardedu na krensa
Águ di nha dondágu ta zigina
Na inviradu-l justisa d’Ómi
Na krápu-l téra ta padise
Mi é pó di dimanda isadu ta prima
Na bonina txon di diskrensa
Ta rabuska riba la na disisu
Getu di skansa un purbansu maior
Pabia! Mundu baxu li!
É pa purba-l... pa djurga-l
3
Formozu é mi di nha mai
Ki djôndjo korda ku letra
Ki solda pedra ku son
Ki gêmia n’el sin ku nau
P’é djuga djogu na mundu d’Ómi
Bodona é mi di nha pai
K’e kázia na boton d’amizadi
K’é préga na kóz di maldadi
K’é Déus y Diabu mamantadu
P’é purba y é djurga mundu d’Ómi
4
Pabia Ómi!
É korpu kofri d'alma
Izistidu na si sustentu
Disnaturadu é distansia
Ki n’ el é d’el si alma
Dému...
Ponta di pontu k’atxadu
Pabia alma é un yan
Un sin nun nau príti
Na kau sen kau sta
Dému!
Un vibrason di kriason
5
Ómi... diskunfiansa tendu
É spésia di nó na fiása dun fiansa
Kabrestadu na portal di si xintidu
En ki rol di ma kin diz é si sustentu
Pabia...
Kudar insertu é n’el un laimu
Ki pa si izistensia bastanti
Falsu sertu indimenu nganadu
É d’el réstia dun fingimentu
6
‘’Hoje mesmo
Compara-m que na cara de nha fidju
Na 25 ano d’aquel más crescido
Ma tudo nha tempo até hoje vivido
Ainda bem juvenil era na ses odju
Um riso... na fadiga d'ses mufineza
E ainda
Um cosa toca-m na ideia
Se mi é um existência
E se na el nha existência é tambe
Nton... é justo nha dôs existência
Um vez na mi e oto vez na el? ‘’
7
Tonte tenpe... Bilinha !
K’é feite de bo
Nes jeite kabode de bo korpe
figurode na bo karinha?
Devera ... devera ... môs
É tude de mi ke bo kre sabe?
Oia... apenas un tentativa de amor
Kel ke dexa-m na skina dun tenpe
Ke já ka é sodade ... un pasode
Ke kastiga-m ma k’inda ka mata-m
Pa ke nha fidje...!
É na nha peite un ranovode speransa
Manhan é un forsa k’inda t'aguenta-m
Y se vida ten pa deze mi é se palavra
KONBERSU SABI
Nes di meu téra kastanhu
Sol é mistériu txuba é Deus
Y bentu-l seka é Diabu
Infernu é txon toradu
Ómi é pedra Mudjer é lama
Azágua é kel ki ten pa da
Pabia disísu é disididu.
Pa dexa djakrás di dimóni
Tísa bentu runhu sima é kre
Sopradu radiadu lixaradu
Pueradu rodiadu malkriadu
Pa tadja-m pa kala-m
Pa trapadja-m pa mata-m
Má mi t'atxa-m txaskan
Pa N pupa y pa N rafila
Pa N riska bentu ku ponta-l nha dedu
Si xúxu ka spanta nen mi N ka ta taranta
Y si diaxi ka more nen mi N ka ta sokore
Mi môs kran sprítu bira-m tan
Korpu bira-m zan kriolu kria-m
Faze-m kabesa juíz labanta-m
Da-m kudadu xintidu sentra-m
Pa N ka kai na mon di ban-baran
Nen ki Dégu ben di djan-ban
Na konbersu d'Antóni Soldadu
Fika fladu santadu ramarkadu
Ma diskudadu ka ten rasguardu
Ma ntuadu ka ta tonba nsodadu.
Ma na raskunhu-l mundu
Nos é stadiu di kaza-l genti
Entradu oji manhan saidu
Mâ si bu dadu un kantu
Ka bu ndjutu-l gazadju
Se pa rasposta mal dadu
Anti fika ku voz trankadu
Si é di mata inda ka fladu
Si é di buli bason ka dadu
Len Viera morada Gentis Vera
Mi é la ki N konxe padas di pon
Katxor ladra-m ki N salta tapun
Po-m ki N bai ki da-m fadiga
Da-m ki N sai ki due-m bariga.
Dja di tenpu kunfiansa tendu
Era nomi pustadu na pinhora
Loru fadjadu na djakrandan
Luxu baxu d'aba kazimira
Lensinhu pó di téra na pontada
Un buné foradu boton na pala
Era sonbra-l sirkunstansia.
Toi di Kunta fazedor di barapó
Ta flába ma vara si marmelu
É prestu na ndôxa dizintuadu
Limaria nxinadu é pedra tadjadu
Firmadu na nkunhal d'amizadi
Fika ki N fika gó pa di pa si
Ka nkomoda-m ka molesta-m
Dému! Un kada kual na si getu
Rodia si roda é distora si pó
Nha Tóxa el ku si braza na téstu
Dianti fumador di rosmaninhu
Ta simira ta kuda fla ki fladu fla
Ku frango ratorku ta rafia franga
Laratixa lastradu na sol di makaku
Krias djuntadu na rol di pilon
Odja minhotu bedju ka ta gala
Ka ta dexa panhadu pinton
Manu ku si pingu buné na testa
Na ta ben pa di pa la ku si gaita
Pasu dismarkadu ku markason
Un voz N da-l é kudi-m na kodi
Ma simenti lanu mamulanu
Si txon é ratxa ponta-l rotxa
Si bu buska-l bu ka t'atxa-l
Si bu odja-l bu ka t'alkansa-l
Ma mi k’é sima boi brabíu
Ku briu ta fri-m ta txuputi-m
Ta solbe téra ta ladridja bafu
Rabu lângui-lângui ta bana trosa
Ponta nkrispadu txífri koronhadu
Ma si raiba-m N ta inbía tenpu
É ti na kontu flanu poi na nparu
Katxu sikinada pa laska laska
Ta djôngo fartu ta simira tenpu
Ta ozerba kaladu ta xinti paradu
Ku sodadi tripitxi kana sitridjadu
Kalda nparadu kalman bafadu.
Bônbia na prasa durmi na kutelu
Ka ta kume txon pabia é ka bokadu
Má si N ponta-l ponta nha ponteru
N ta fra-l N ta fri-l N ta poi simenti
Si gudja subi é pa basta-m paladar
Si ka fila é ti na kontu N pila kuza
Si pátxi N ta lâtxi si lâpi N ta karapi
Dona Nha Donana Monti Kunben
Fla libra é getu na pó di djugutu
Pabia lei fradu ma ka ten pekadu
Pidi ka dadu ma ka ten prosesu
Marmâsi ki nau nen lebi nen pizadu
Pabia justu ki justa koz ki perta sídja
Matxu di jornada é sela ku rabitxi
Albarda é kama karga buru femia
Lantuna era dizinfadu mininu matxu
Mantega kenti mesinha pa kura lanhu
Un kruzadu era kustu dun garafa leti
Konbidu ô konpostura era lei di benda
Pega nlôxa ndôxa é fla di sel
Lenbra é ka lenbra ma ten kelotu
Un otu otrun ki ta bá kaboku
Kabesa tamanhu xintidu poku
É sima sápa kortadu na kakutu
Ta da ka gó... ka pó… ka barapó
Fianpa é nkabadu na kaubranku
Stanlís é na lanseta pontu-mola
Sertanti nen bala nen babuneta
Mi N ka branku N ka pretu
N ka di pa li y N ka di pa la
Ami é riba-l mundu nha mi
Ti si ki N da y ti si k’é mi
Pa skerda mon di kanhotu
Pa sdreta mon di kelotu
MUDJER... FIDJU FÉMIA
Na ta bai ku ben lazer di nha tenpu
Nun pasar ma si diskudadu
Markason di xintidu marka-m sertu
Buli-m dentu mi balansia-m kudadu
Prende-m pokenta-m mostra-m
Kel ki odju d'Ómi ta da pa ozerba
Si odja ta faze xintidu… mi si N fika
Sima ki mundu pára sumaradu
Stanka stankadu na nha ta bai
Ta balanga-m fika-m figuradu
Sima ki dia ta manxe na si boka ta ri
Ô ta sukura na panga -panga si odju
Á! xareta xaretinha mimoza
Xaguada raskoa prifirida
Ta lorondia pirsigidu
Na purfumu bu água xêru
Á! bunina flor di lantuna
Rostu pion korpu bágabága
Bo é di luxu luxarenta
Narsizu sonbra nha kudar
Kuzas ki éraba bá na bó ti ki pára
Más di ki si kel ka podi t'odjadu
Fórti dja krêbu é sabi saburadu
Un vistu ravistadu dja atxadu
Sima loru na palmu pustadu
Sima sor kansadu dun regu
Sima óbu kurtinis ngatxadu
Lonji físgu-l gatu séra
Konprimisu é bu krensa
Na nha xintidu tistimunhadu
Na korpu dun ganxu oferesedu
Ô na nó ponta di un kadidju
Na dedu fetu gran fitxadu
Abó é rapariginha di téra
Presiada na valor di bu nobu
Sima flor di senpri noiva
Raskoa baxu d'ôdju faronperu
Xintidu brabu obidu moku
Odju gén-gén pé lijeru
Getu nkuhadu na diskunfiansa
Djan sabe ma tenbu ta kusta
Só matxu roskon famadu
Sakedu na ton di un konbersu
Na balansu sertu-l palavra
Finu konfinadu ku xintidu
Na forsa di un krer baledu
Furfuridu ta bikibiki segu
Sen kabu sta dentu d’algen
Mi bira si xintidu konta-m
Ma kustumu more na lanbu tradison
Y ma sirkunstansia é frutu d'okasion
Ómi pa é kunpanha mundu
Na si rabidansia di vida fogadu
É ten ki ta manti ta purfia
Na tudu okazion biu di si pabiu
É mudjer... un fémia si kondenu
Na limentu si kondon di Ómi
Ki ta baria-l ta nkomoda-l
Ki ta treme-l ta sende-l ta lumi-l
Pa di pa dentu nun febri sen nomi
Nun krer duedu dun amor baredu
Pabia duêdu é kredu ki ka krebu
Mudjer! Oji manhan y senpri
Ka nporta el é kuzé y di ki kondison
Ki ntendedu... tudu tenpu el é Mudjer
Un mel feladu na intimidadi-l si segredu
Un konfison konfinadu na si don femiadu
KONBERSU D' ORA
Ma konbersu d'ora
É dimanda di tenpu nobu
Yan-yan linpu na tereru
Ma saibu ka mesti mostradu
Pa nin ki torna fladu
Mundu é grandi el é largu
Má el é redjadu na si volta
Ma mi k’é mustu musturadu
Ka lanbóti... ki fari katróli
Ma mi k’é uís di karís laskadu
Kankaran di pobri
Balai di ramediadu
Toku ratorku rodondadu
Bádi baldiadu rabidadu
Faka feru tenpradu kurtu
Nkunhadu na pó di subúrku
Ma UÍPU... é mon gemiadu
Ki nhême pedra lânsia areia
Lokôti rotxa fúlia kaskadju
Ronku ki kuzinha gazol
Na turbulensia dun pon kastigadu
Staka stankadu na nó di xintidu
Dun poi nparadu na pedra-l pilorinhu
Nó di stangu ki pika pontu sen ponta
Voz di xintidu nfadadu
Voz di fodja atrazadu
Voz di areientas di Tonba Toru
Voz di djanta strobadu na rubera
Voz di Lopi Netu Rubon Manel
Voz di azágua sen txuba
Voz di ozensia fidju nbarkadu
Voz di rafegu sen pozentu
Voz di tenpu... tenpu di tenpu nobu
Obi vozis feradu na kutelu
Ki djânpi di tapun di naufragu
Djanguadu lápu sima aza d'angureta
Dondágu lagoa zígizági na ndjarga
Ta zigina na buskar di kaminhu grandi
Krensa ta duê y amor ta kema
Láguas ta da ki pensa y mágua ta fitxa sulusu
Kuatu letra... kuatu karepa
Ki buli kakera ki digígi prasa
Roga bu pidi-m pa-m disifra
Konsensia d’Ómi pa más mísgu
É ka degredu-l promesa ventiadu
Ka madragoa-l speransa norostiadu
Ka bandera verdi rostu nganadu
É fiu di dizafiu na fiu di faka ta kutuma
Intentu é si ponteru na bainha di tenpu
Ta pluma na prega si liberdadi
Pa fika sabendu akelis ki son:
Ami nha voz é erderu bentu sululú
Rasteru pa rabusku-l konsensia
Un ano... un tenpu
Un tenpu... un ora
Un ora... un okazion
Un okazion... un momentu
Un momentu... un sirkunstansia
Un sirkunstansia... un konbersu
Dému...
Ma labada é odju d'águ ta borôta
Ma ken ki kre faze kodjeta
Ten ki skodje gran di simenti
Ma ken ki kre ten simentera
Ten ki kore lugar só manenti
Ma korbu ta tadjadu txóta ta spantadu
Padja runhu ta mondadu pa ka npata lugar
UÍPU... mosinhus!
É luz di kaminhu nobu
SANTA KATARINA
Monti rotxa kutelu txada tereru
Batuku gaita korneta tanboru finason
Grogu un djátu kudidu na fin di mundu
Un bixeru mansu un djáki ntuadu
Un súkri un kalda na kalman nparadu
Un rubera grandi ta kore-m na petu
Santa Katarina,
Oji bu lua é ka odju dizariadu na séu
Ta buska Figer das Nas ô Piku Réda
É ka bida baziu na poial di Donana
Oji bó é létra letradu na Txada Riba
ô na Txada Igreja
Bó é bianda sábi na bokadu poku
Odju krêdu boka labrogadu
Getu fadjadu na korpu singelu
Santa Katarina,
Alenu nos tudu banderadu na bu kutelu
Alenu ta djagâsi na sonbra bu bonansa
Alenu djuntadu firmi na kel un sakedu
Oji na bu kalendariu ta palpita rumu
Santa Katarina,
Bu ka lonji bu ka pertu nos sodadi
Má bu ka pode ta ser kudar maradu
Markadu dismarkadu na nos xintidu
Na kansera kansadu dun krédu
Di ta krê má ki ka pode ta ser dun bez
Pa mas ki kaprixu é steradu
Ki ta npára teimozia di Ómi
Kel ki é di ta... ten ki ta, ta
Di un getu ô di kelotu
Manbá ki okasion di bu dia mas grandi
Inda sta subi n’odju nosenti bus mosinhus
Á! Nha Santa Katarina
Santu limiar di nha fé diskunfiadu
Nen torsida na mon di mal konxedu
Ta ser lanpion di bu mardugada nodjadu
Na txon di bu kruz N kre ser bu mortadja
Santa Katarina
Bó é txan original prutxidu di tenpu
Bu krensa é pirsigison spritadu d'Ómi
Stribadu pustadu na forsa-l si ta bai
Mamantadu na bu azágua skoregadu
Ta dizafia rotason fugozu di mundu
Ku sis inpozison galanti di globalizason
Santa Katarina
Nguli Lansa Malageta Birinda
Padja Karga Piki N'Tóni... é gúdja
É gúdja ta kustura kondison di manhan
Pa sol inda labanta na Kruz di Piku
Na kiriolu kru di Manel Braga Tavaris
Ami... é bu Kredu
Ku konpostura rostu línpu na pregu kutelu
Ku odju tez figuradu na almandjar di tenpu
Krebu... é ti sima ta kredu
Ka só na xintidu ô floradu na falsindadi
Bó é kantiga dóxi n'águ di labada ta rende
Na tudu dimenson di trabesa bu rubera
Na bu ndjarga mi é lantuna na bu varzia
Binbirin brabu firmi na bu pedregal
Bu tenpu...
É tenpu gósi di bus mosinhus
Ki sta labanta txan di sidadi
Na briu di si mosindadi ta rêpia-répi
Na lanbu batuku di bu mudjeris ta purfia
Inda ku voz txabetadu na kantiga-l téra
Ku bu stória bibu na senas di Otaka
Ku bu gaita feradu na petu Belu Frêri
Ô na konpasu rapikadu di Lopi Netu
Ku bu dansa d'Áfrika na Netus di Kabral
Inda fresku ta panga-nu na intentu
Odjadu xintidu k’é kumida di vontadi
Má dja kre nganadu é fomi-l sprítu
y agravu-l konsensia
Santa Katarina
Bó é nha briu di txon ta lavora-m na alma
Bó é kilati d'oru lavradu na nha mimória
Bó é insensu na faru bibu di kaminhu nobu
Bó é djátu brandidu di fidju-l téra na kutelu
Bó é pregu-l fretxal na susegu nha morti
Santa Katarina
Kaká Barboza
Sábado, 14 de Janeiro de 2012
KONFISON NA FINATA
Finata 1
El na si regulundadi El-Rei di rota marítimu
Na atlantiku mar y na boka-l riu buskandu
Ku gávia sopradu na Kristu Nomi Santísimu
Di len-ten téra firmi ti na kosta baxu brandu
Giné di Kauverdi ti Sera Lioa... afrikanísimu
Fitísu-l batuku y tan-tan di tabanka buandu
Era árvis y árvis píu natureza ti djuntu d'es
Ómi na mundu stranhu ku pé na txon talvez
Finata 2
Di enkontru kontisedu ka konxedu na tenpu
Manbá pardu okazion na limitason d'un son
Dôs ton di kor umanu na ki jestu y ki talentu
Kau stranhu oronbon frenti ratinadu kondon
Dos razon kontradu sakedu firmi na intentu
Dianti d'ora y momentu konturbadu na txon
Un Sinhor nomiadu di Rei na mar navegadu
Kelotu Régulu si regulundadi y tribu xefiadu
Finata 3
Disputadu ô inganadu é mistériu-l disvendu
Manbá tistimunhu odjadu ka kel ki kontadu
Kontisimentu sabedu é na kel ki fika sendu
Na stória diskuberta d'un kau brabu atxadu
Ki navegador txiga ku vela di reinu na ventu
Tantu na kosta-l riu komu na mar alt'odjadu
Pegadu kunpradu skravu dadu di ki manera
Prasa y pilorinhu na Ília di Atlantiku dja era
Finata 4
Na odju-l sol Ília era tudu voltadu pa puenti
Era baía un boka di pedra bazaltu anparadu
Largu era porton dun grandi rubera na frenti
Kual otu ora midjor speradu sinau kel odjadu
Ku téra altu na linha di mar na kontra-korenti
Tamanhu era Ília di baía azul di ponta kortadu
Ali na kutuvelu d'Áfrika mai 300 mília adianti
Na spedju-l mar sen donu na sol ben radianti
Finata 5
Tenba un kétu Ília y selvajis montis y séra
Kastanhu kor dun signu markadu na txon
Desdi dia ki é rabenta di fundu di natureza
Ki ningen di mundu nen tenpu ka da bason
Saidu bendu atxadu y dizinbarkadu na téra
Ka tinha podu fikadu fika Ómi d'otus nason
Y povuadu ku skravu ranjadu na kosta baxu
Ki na rota di mundu negosiadu katxu-katxu
Finata 6
Kel ora primeru di momentu konsagradu
Trémulu falanti strobadu soletra na pidjin
Simenti nativu d'un língua staba simiadu
Na alma skravu-l téra y na tenpu sen fin
Limentadu na rota negru di tudu tratadu
Ki na segredu tangomanu netus y fidjus
Ridimidu mastiga ladiadu na txon fekundu
Nas Ílias na Áfrika y n’otu banda-l mundu
Finata 7
Kantu dor sor y sangi é pedra di bu letra
Y pizadelu noturnu é lisersi di bu palavra
Kantu sol tistimunha-u bó yan sima pedra
Baxu d'ordi vasalu di nhu Rei odju satrápa
Kantu sal kurti-u bu sutaki na pó di galera
Y sonbrason di morti leba bibu bu kadabra
Kantu Áfrika rasta-u na petu pa bu ser árvi
Ki jera letra ki da palavra sabi y ben suavi
Finata 8
Di ladinus sin konvertedu na kristandadi
Lavrador di primeru izijensia di palavra
Era dja un fonti bibu ta burbuli kriolidadi
Ki skravu a skravu y ki jenti a jenti lavra
Na fomi-l padisimentu xinfrin kalamidadi
Pustadu korpu a korpu y strada a strada
Vivensiadu era a era y na tenpu ravoltiadu
Papiar pirsiguidu strobadu má konfirmadu
Finata 9
Batizadu foi Ília en nomi di fé Santiagu
Kristandadi na proa-l Rubera Grandi fika
Ku prasa pa mundu pilorinhu nkruzadu
Sulunkun sidadi na nkruziliada d'Áfrika
Ki Dégu y Dôngu dôs pastor mon saradu
Na dâ en nomi di Kristu ki Deus bibufika
Anparu di sprítu y salvason pa tud'alma
Valor ki Santa Skritura ben altu proklama
Finata 10
Riba txon di krensa-l skavatura kristandadi
Finka si kruz Santu Santifikadu toma dianti
Anton n'argola di kanpanariu sinu di sidadi
Era sinal badaladu kontra un fé ben galanti
Kondison inpostu pa okazion di otu verdadi
K'igreja postuladu rumanu katóliku lavanta
Pa simia si fé y limenta sprítu na rizignason
Pa dotrina y pazigua alma na si konsolason
Finata 11
Na stranguladu gritu di forus y libertus
Staba ânsia grandi konfinadu na speransa
Ki urdi fé klamadu di petu na séu abertu
Ma vitupériu tenba si dia di sol kanbansa
Purvir purfiadu na forsa-l branku ku pretu
Puxadu y pastramadu di eransa en eransa
Na kaminhu grandi distinu-l signu mistisu
Ku stória maradu na lanbu lébu sakrifisiu
Finata 12
Trabadju palavra nloxadu na marku-l vida
Rastu-l pé primeru na rol di mar di distinu
Desdi skravu nkunhadu n'Áfrika portu saída
El sor forsadu di tudu modi pa abri kaminhu
Pa laba téra y laba sangi na ardílu ku fadiga
Orbadju sobrivivensia fonti luz di nobu tínu
Marxa di forsa na kontra ventu di natureza
Pedra na skina futuru pon na tanpu-l meza
Finata 13
Na vértisi anguladu di portu Rubera Grandi
Mutu fusku era ronku d'otus Ília na sis mar
Ki na largeza d'arkipélagu natureza spandi
N'ordi d'Inpériu dadu klaru staba si pensar
Kulonu vaga di norti dj'era donu pa garanti
Na lei di reinadu téra na mapa di Purtugal
Si foi y kontisi más un báda komu kondison
Ki flora n'Ómi simenti markadu d'imigrason
Finata 14
Mil vez é viaji ki nkruza vela na mar di Ília
Undi stramadu fika láguas n'ondia ta simira
Separason dor lamentu maradu na marezia
Ku malogru kativu na korpu simé es rasusita
Izistidu na forsa na rizistensia nó k’es kria
Na tálu disízu di vontadi karniadu ta palpita
Na água di sobrevivensia roladu sen trégua
Na kaminhu íngri trepadu ti kutelu di régua
Finata 15
Vulkon monti kenti ki rafuma téra d'inxofri
Na sul a sul Ília Brabu é eku-l si voz gritadu
Monti Kara korpu di téra ku korason na norti
Y Koroa na topu-l pedra ku paralelu maradu
Ku Gordu ladiadu Boa Vista ta kóri si sorti
Entri Sal y téra Maiu nbaxadu txon trokadu
Kel un diskursu di mar unidu na si kualidadi
Kel un bokadu-l téra distrinsadu n'armundadi
Finata 16
Tenba mudjer árvi di grasa di tudu instanti
Furfuridu na ventu y na sol ratxadu sofredu
El fonti di seiva pa nasenti di vida konstanti
Ki satadja y rabida sen konta na fiu di medu
Rasguardu-l stória y di txeu rumoris distanti
Pó, sustentu palavra grandis fidjus y netus
Si don ki da mondon é mudjer forja-l distinu
Si verdi da verdianu nton el k-é dornu ninhu
Finata 17
Dadu pa tudu kondison di natureza el é parti
Na sirbintia di tudu partu ki finkadu gerason
Odju di kantu situason n'el postu pa raparti
Si korpu na krer na dizeju segu-l Sinhor Don
Disputadu na tabanka lotiadu na rota grandi
Sima ki el é praga ki marka dor na tudu txon
Skrava é konxa-l mimória ki boia na tenporal
Mudjer é mai ki da téra fidju-l Téra pa toma-l
Finata 18
Fomi eku surdu di alma na bazaltu seladu
Na korenti umanu di rota nabegadu era oliar
N' oliar dun sintura torsedu y di pé argoladu
Di fartu floresta bendu ti na Ília di séu y mar
Na virason di vida nomi fomi mil vez pizadu
Ti na sistensia di morti jemidu era korpu d'ar
Ki marka n'Ómi pezar di seka ku selu di fomi
Ki tenpra n'alma kriolu rizistensia sen nomi
Finata 19
Stadu ton di seka y na rafugu di rizistensia
Soris kaídu azágua speradu sonhu perdedu
Na kontra ton anu sen konta nos insistensia
Fomiadu forsadu kaminhu sul fidjus moredu
N'alma lamentadu di téra mai nos izistensia
Ku gana-l sai gana-l fika na ntentu mordedu
Ki fundianu fé na petu y ki fundinu speransa
Na no'sprítu kriolu na bandera nos kudansa
Finata 20
Txuba é spiga-flor na ligria-l nos speransa
Bib'alma na sonbra-l konfortu sen si mágua
É son d'inxada na txon podu ki ka ta kansa
Odju seku d'Otubru gran é kudar d'azágua
Si abertu séu di txuba é simenti na bonansa
Así perdedu é plantas na dor di ka ten água
Jeografia di tenpu é odju txobedu na fodjada
Si Sael sopradu é kastigu-l tenpu na morada
Finata 21
Sima Pik'Ntóni era Nhu Náxu na len d'Ília
Invokador di purvir n'aza di ali ben tenpu
Ku si sonhu sonbradu na réstia-l maravília
Lesti na xintidu fika-l mimória d'otu bentu
Nton fika spadjadu na briza d'Ília ta síbia
Vizon futuradu-l purvir badaladu na tenpu
Y na gazadju-l stória inda Náxu é lenbradu
Kontisimentu ki kontísi si palabra é ditadu
Finata 22
Abesedariu na testa era norti di nos andansa
Y na skola rubera d'Ília un voz kudi más forti
Pa na luz di nos distinu tisaba ventu mudansa
Lastradu na sabedoria tomadu ku mon di sorti
Pa fidjus skodjedu na sirbintia komu alavanka
Na paziguason di téra na dinunsiason di morti
Letra na pó di téra tadjadu na pedra markadu
Finu krensa na kudar di tudu modi konprovadu
Finata 23
Di krista finu di pena armadu en lansa di luta
Rananse otu voz di gargalu di stakas di pedra
Miada tisedu na xintidu ta ratorka ta matuta
Rasendedu na luz panhadu na kaminhu di letra
Ganhu ganiadu firmi na txon ki nkuha konduta
D'Ómis raízis di lonji y obrerus luzidu di téra
Ki suspira ku alma y xintidu sertu na liberdadi
Ki límia Ómi príti na altu séu abertu klaridadi
Finata 24
Trovadoris y puetas lavradoris di konsensia
Ki na xintir das Ília y na strada kaminhu longi
Amor di téra kantadu ntaladu fika-s na krensa
Ma distansia-l pé na lonjura bádu distinu d'Ómi
Pulsadu ta serba ânsia di ben sen pode aguenta
Mâ si ontonti len mar era sodadi oji el é ponti
Pontiadu firmi na sangi y na alma di tudu ilieu
Altu ti tetu-l mundu armadu ku forsa ben txêu
Finata 25
Morna d’Ília era kantu finu na ronku di mar
Ki rotxas anparu úniku di si ínus y si puezia
Badala na briza suavi y na mansura si soprar
Lonji n'orizonti-l mar azul fonti nos fantazia
Pó di sodadi era dja fridu na si bazaltu pilar
Nton nos serenata zininu na bradu di Maria
Na tereru-l nos txabeta tistimunhu-l skravu
Y na flor gaitadu di kada spiga-l midju dadu
Finata 26
Mar, xintir profundu di nos vida kau verdianu
Desdi komesu ta ondia-nu pasu-l nos kaminhu
Mar ta marinha-nu n'amor y na dor ta pulsanu
Na nos marezia kriolu el é farol di nos distinu
Mar strada'l baleia ki pa ben lonji naviu levanu
Nos sorti salgadu morada nos sodadi más finu
Mar di sul kontratadu mar di mundu trabesadu
Largu mar d'imigrason mar na nos petu maradu
Finata 27
Sangi-l téra inda é ozensia di fidjus nbarkadu
Ki leva korpu xintidu fika-l na pregu sodadi
Pa ta sonbra-l kansera suadu di téra stranhu
Pintadu na sonhu volta sinal é di si vontadi
Ponteradu na tenpu na pontu finu si kudadu
Kalendariu é dia kontadu na mapa si mosidadi
Y sima ki sodadi bádu é mortu na téra bendu
Asi na Ómi kredu si téra txeu é si amor tendu
Finata 28
Tudu povu é sonbra si fantasma na si krédu
Pa más ki Nhor Deus é forsa na sinal di kruz
Diabu é xúxu bibu na kontrabalansu-l medu
Di korderu ô djabakozu ti fitisera rabu di luz
É dizafronta-l kudadu na mistériu si segredu
Krendisi vivensiadu djuntu ku nomi di Jizus
Sima sabedu mistériu é krédu ki ta súste tudu
Asi kriatura é alimentu-l divindadi na mundu
Finata 29
Festeju di povu é na fregezia di tudu kantu
Antigu na tenpu pa selebrason di promesa
Na si konfortadu pelu sinal di Sprítu Santu
Misa é paz txabeta é sabi y batuku é festa
Grogu é nparu badju é gému gaita é djátu
Ronku é xinti bida ta dispasa ti sai kabesa
Na kredu San Salvador di Mundu devoson
Festa-l povu é ramedi grandi di konsolason
Finata 30
Mosidadi limiar bibu tisadu na marku-l téra
Na lanbu-l tradison el é kontiuason d'eransa
El é razon di futuru n'odju-l sangi simentera
Sotidu fundu na láimo di mundu ta ngrolansa
Pa izistensia finka rostu na pé livri si bandera
Sustentadu na pó Verdianu Ómi di ríju transa
Sima ki rumu é pontu na rota sertu di mundu
Asi mosidadi é farol di mundu na roda di rumu
Finata 31
Ku kanga maradu sinku era na veia rastadu
Korpu-l stória verdianu plasma na téra téra
Na xintidu liberta era ânsia mil vez roladu
Ser donu-l si mar di si monti di ten si lera
Un voz na si distinu un kau na mundu largu
Na boka si pilon gran di kodjeta si simentera
Un badju un batukada un kantu di liberdadi
K'un djátu ben forti na kutelu pa iternidadi
Finata 32
Serku'l mar era strôbu d'Ómi na si vontadi
Ki molda-l xintidu rudumunhadu na stória
Era antigu si sonhu si dizeju longi liberdadi
Klamadu pa fidju pididu di ntaguadu mimória
Nansedu disramantxadu di tenpu n'Abel Djasi
El luz di kaminhu nobu Ómi yan di tudu glória
Ki fra séu rakua mar ti ki búli txon di mundu
Pa finkadu nasionalidadi na ástia ben fundu
Finata 33
Luta labanta kudi na tudu ladera ku kobon
Y lumi liberdadi korta mar kudi na sidadi
Strela kândia y noba korda povu na si txon
Era pasadu bibu na prizenti luzidu ta djagâsi
Ta stribilia txabetadu na tereru sen mandon
Dizeju sunhadu na klaron di nob'orora parse
Anus txêu di martíriu límia na pregu-l kutelu
Árvi rotxa povu pé lapidu na kel un sakedu
Finata 34
Liberdadi era puru kor di azágua na si Juliu
Na palmanhan txigadu na nov'orora speradu
Era onbru k’onbru konfinadu na kel un stríliu
Kantu ku kantu y brasu ku brasu saramaradu
Y ku vozis rafundidu na kel un djátu d'algúriu
N'altu kutelu podu pa tudu tenpu panu sagradu
Ku dizeju di sinku jerason gemiadu na si korpu
Finata 35
Téra ratomadu era amor na petu ku mimu
Odju di vontadi era forsa na pó di fraqueza
Koraji konvertedu Ómi bira óbu na si ninhu
Pustadu na odju-l mundu é dizafia si kabesa
Ku krensa bebedu n'ôdju fonti nos mosinhus
N'un disgobedju total na transu-l konpo téra
Odju labanta kerse altu fáxi dia bá ta prima
Anel anel ta ngorda ta kutúma ta ba ta firma
Finata 36
Postu na tiatru-l mundu dianti d’otus nason
Ómi sima tudu Ómi na si tereru pertensedu
Kauberdi bira txon ta berdi ku sor di si mon
Ku alma spedjadu na mundu nomi konxedu
Klaru era si rostu labantadu na forsa-l razon
Na tudu banda odjadu si dignidadi stendedu
Na mapa mundu Ómi rafundidu na si krensa
N’odju téra santadu fika-l si palavra promesa
Finata 37
Kontu ki faze monti más altu di nos stória
Fika skrebedu ku sangi na fodja-l fasanha
Rastiliu di lonji ki insendianu séu di vitória
Teima finkadu subidu ti riba la na montanha
Ki poi séu rabaxa baxu pa obinu pupa glória
Ki fidjus skodja-l natureza nfrenta ku alma
Sangi sublimadu n’orguliu d'un petu nhaku
Mostradu na feru di luta pa Ómis ben brabu
Finata 38
Era trabadju riba'l trabadju na pedra plantadu
Di pardu baziu di téra kor di pasadu rananse
Bibu pa tudu tenpu un laivu nobu speransadu
Ki regadu ku sor di tudu kosta kerse ti parse
Na azágua-l vontadi disbendu era sina simiadu
Konpasu di téra era sángi kenti ta kore na bársi
Na marelu sol verdianu Ómi era si sonbra verdi
Ki sonbra tenpu primeru ku sinal ki ka ta perdi
Finata 39
Madureza di tenpu konfronta ku mudansa
Orla di disvendu era inda dadu na frakeza
Ku konsensia povu justisa téra na balansa
Na rostu di mundu vindu é finka si serteza
Spedjadu klaru na pó di bandera-l si krensa
Ku teimozia di Ómi rafiadu sen kusta-l gera
Pa el un téra nobu krêdu ku liberdadi na paz
Inda ku direitu d'Ómi na lei pa ti nunka más
Finata 40
Ku ponteru n'otu rumu ki tenpu nobu trasa
Foi povu voz forsadu di téra ki firmi labanta
Kontinjensia di stória poi vozis xêia na prasa
Pustadu nun vida otu na txon k’é poi si fiansa
Na si distinadu mar é nproa briu di si grasa
Dizafiu é dimanda pustadu na fiel di balansa
Firmi é Ómi finkadu na natureza bibu si téra
Dignu é si liberdadi na mundu largu t’inpera
Finata 41
Senpri pa dianti k'odju na luz di sabedoria
Entradu na segredu di intimidadi verdadi
Pa ku alma y pensar livri singradu dia dia
Pa na vontadi téra tudu sonhu ser rialidadi
Korajozu é es povu ki rizisti fomi y mizeria
Má ku serteza nkabadu na fonti si mosidadi
Sima ki odju d'água ta pari nasenti na labada
Kauberdi ten ki ta flora tanbe na si fodjada
Finata 42
Altivu kriolu sen medu bu bai sima Xínbia
Ti ki bu karapati na verdadi y bai sen presa
Si bu nase bu anda y bu ka more a míngua
É pamó bo é bibu tan y donu di bu kabesa
Grandi livri dja bu é dja ka meste pustula
Nen di frenti nen di trás y nen di p'albesa
Bai na getu y na gostu di sentimentu-l téra
Firmi na kondon di-u ronku lavradu na veia
Finata 43
Yhpu! Língua di nos avós y voz di nos stória
Kriolitanu eku di nos sonhu nos linu fantazia
Yhpu! Árvi di kriu iternu bersu-l nos mimória
Yhpu! Língua di nos txoru nos sor y nos ligria
Krioladu n’alma na nos kantu y na nos glória
Limiar verdianu natureza kran di nos puezia
Yhpu! yápu ilieu-língua taganxu nos kriolidadi
Kuza xintidu fundu krêdu kantadu p’iternidadi
Finata 44
Finata é zinir di lonji bendu n'aza di virason
Eku fundu dun son rakinta na si d’es konfison
Konjugadu na balansu-l palavra nos tradison
Stribadu na nos izistensia y riba nos kondon
Kada versu é un faíska faroladu di nos fogon
Xama grandi ki tenpranu ser danu kondison
É diskursu finu di pueta na finason-serenata
É ínu kantadu ku alma na língua di nos pátria
Finata 45
Kanta ínu kanta futuru y kanta téra interu
Povu maduru balenti na seti banda-l mundu
Kanta ku sentimentu n'alma y ku galanteiu
Difende ku briu bu txon sagradu y fekundu
Pa ki liberdadi y justisa ser fujentu-l medu
Mininus razon lutadu lonji di sonbra runhu
Ku rikeza rapartidu má sen kranka skodjedu
Ku noba di mundu vindu senpri fíkis na petu
kon_Latn por_Latn pap_Latn kea_Latn kea_Latn lmo_Latn kea_Latn kea_Latn quy_Latn fij_Latn kea_Latn por_Latn kea_Latn quy_Latn kea_Latn glg_Latn vec_Latn kea_Latn pap_Latn kea_Latn kea_Latn kea_Latn kea_Latn srd_Latn kea_Latn kea_Latn kea_Latn eus_Latn unk kea_Latn glg_Latn kea_Latn kea_Latn scn_Latn kea_Latn kea_Latn kea_Latn lmo_Latn kea_Latn kea_Latn kea_Latn kea_Latn unk kea_Latn kea_Latn kea_Latn pap_Latn kea_Latn kea_Latn kea_Latn pap_Latn vec_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn unk kea_Latn kea_Latn quy_Latn kea_Latn kea_Latn kea_Latn kea_Latn kea_Latn lua_Latn pap_Latn unk kea_Latn kea_Latn kea_Latn kea_Latn kea_Latn fra_Latn kea_Latn kea_Latn ast_Latn kac_Latn fra_Latn kea_Latn unk kea_Latn gle_Latn kea_Latn kea_Latn ban_Latn lmo_Latn kea_Latn kea_Latn glg_Latn unk por_Latn kea_Latn glg_Latn por_Latn por_Latn kea_Latn pap_Latn por_Latn por_Latn kea_Latn kea_Latn por_Latn unk als_Latn bam_Latn afr_Latn pap_Latn sna_Latn kea_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn tgl_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn srd_Latn kea_Latn kea_Latn kea_Latn kea_Latn mos_Latn kea_Latn kea_Latn bam_Latn hat_Latn kea_Latn kea_Latn kea_Latn kea_Latn kea_Latn sun_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn fao_Latn kea_Latn kea_Latn kea_Latn kea_Latn kea_Latn scn_Latn kea_Latn ast_Latn kea_Latn ast_Latn cat_Latn kea_Latn kea_Latn kea_Latn kea_Latn kea_Latn kea_Latn ibo_Latn pap_Latn kea_Latn kea_Latn kea_Latn kea_Latn pap_Latn wol_Latn kea_Latn kea_Latn kea_Latn scn_Latn kea_Latn kea_Latn kea_Latn wol_Latn kea_Latn kea_Latn kea_Latn kea_Latn kea_Latn kea_Latn hau_Latn kea_Latn kea_Latn kea_Latn hrv_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn ibo_Latn kea_Latn kea_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pag_Latn kea_Latn hat_Latn kea_Latn yor_Latn hat_Latn hat_Latn kea_Latn kea_Latn ast_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn isl_Latn kea_Latn kea_Latn bem_Latn glg_Latn hun_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn glg_Latn pap_Latn kea_Latn kea_Latn kea_Latn bam_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn glg_Latn kea_Latn kea_Latn kea_Latn kea_Latn kea_Latn kea_Latn ita_Latn luo_Latn vec_Latn dik_Latn kea_Latn kea_Latn kea_Latn kea_Latn bam_Latn bam_Latn kea_Latn pag_Latn min_Latn mri_Latn kea_Latn kea_Latn kea_Latn kea_Latn kea_Latn ilo_Latn kea_Latn glg_Latn kea_Latn kea_Latn kea_Latn kea_Latn kea_Latn scn_Latn kea_Latn bug_Latn kea_Latn kea_Latn kea_Latn vec_Latn kea_Latn hat_Latn kea_Latn glg_Latn kea_Latn kea_Latn kea_Latn kea_Latn lug_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn vec_Latn vec_Latn pap_Latn ast_Latn pap_Latn pap_Latn fra_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn nno_Latn vec_Latn ast_Latn kea_Latn pap_Latn kea_Latn kea_Latn nno_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn nno_Latn kea_Latn kea_Latn kea_Latn kea_Latn nno_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn glg_Latn kea_Latn kea_Latn kea_Latn kea_Latn nno_Latn lmo_Latn kea_Latn kea_Latn kea_Latn kea_Latn pap_Latn nno_Latn ilo_Latn kea_Latn kea_Latn kea_Latn glg_Latn kea_Latn kea_Latn kea_Latn kea_Latn kea_Latn yor_Latn kea_Latn kea_Latn kea_Latn tur_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn spa_Latn nno_Latn kea_Latn kea_Latn kea_Latn kea_Latn kea_Latn nno_Latn grn_Latn grn_Latn fij_Latn scn_Latn kea_Latn pap_Latn pap_Latn kea_Latn bam_Latn hat_Latn ast_Latn kea_Latn scn_Latn kea_Latn fur_Latn kea_Latn kea_Latn kea_Latn kea_Latn kea_Latn fra_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn glg_Latn pap_Latn kea_Latn kea_Latn kea_Latn kea_Latn kea_Latn scn_Latn ast_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn scn_Latn kea_Latn kea_Latn kea_Latn kea_Latn kea_Latn ast_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn fur_Latn kea_Latn kea_Latn kea_Latn kea_Latn srd_Latn vec_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn ast_Latn scn_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn pap_Latn kea_Latn pap_Latn kea_Latn scn_Latn kea_Latn kea_Latn kea_Latn kea_Latn scn_Latn kea_Latn ast_Latn kea_Latn scn_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn ast_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn pap_Latn scn_Latn glg_Latn kea_Latn kea_Latn scn_Latn kea_Latn kea_Latn scn_Latn pap_Latn kea_Latn kea_Latn kea_Latn kea_Latn kea_Latn kea_Latn pap_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn scn_Latn ast_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn swh_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn pap_Latn kea_Latn glg_Latn kea_Latn kea_Latn pap_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn pap_Latn pap_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn hau_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn scn_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn por_Latn kea_Latn kea_Latn scn_Latn kea_Latn glg_Latn kea_Latn pap_Latn kea_Latn kea_Latn kea_Latn kea_Latn scn_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn